**SVVP PROGRAMĄ PAPILDANTI INFORMACIJA** (2022 m. sausio 25 d.)

**SPECIALI TRANZITO SCHEMA (STS)**

|  |
| --- |
| Sklandžiam STS veikimui užtikrinti Lietuvai skirtos lėšos bus naudojamos negautiems mokesčiams kompensuoti ir papildomoms išlaidoms, tiesiogiai atsirandančioms dėl konkrečių STS veiklos įgyvendinimo reikalavimų, padengti.  STS parama susijusi su techninės ir programinės įrangos atnaujinimu, darbuotojų mokymu, personalo išlaidomis, patalpų ir įrangos, įskaitant transporto priemones, atnaujinimu ir papildomomis veiklos išlaidomis. Finansavimo prioritetai ir orientaciniai veiksmai yra grindžiami veiksmais, įgyvendintais pagal 2007-2013 m. išorės sienų fondo ir 2014-2020 m. Vidaus saugumo fondo tikslus.  STS institucijos: Užsienio reikalų ministerija (URM), Valstybės sienos apsaugos tarnyba (VSAT), Policijos departamentas prie Vidaus reikalų ministerijos (PD), Viešojo saugumo tarnyba prie Vidaus reikalų ministerijos (VST), Informatikos ir ryšių departamentas prie Vidaus reikalų ministerijos (IRD) ir Asmens dokumentų išrašymo centras prie Vidaus reikalų ministerijos (ADIC).  **STD ir STGD išdavimo ir pristatymo sistemų modernizavimas**  STS taikymas kelionėms  Kasmet per Lietuvos teritoriją pravažiuoja daugiau kaip 1 500 tranzitinių traukinių.  Nuo 2016 m. iki 2019 m. Rusijos Federacijos piliečiai per metus vidutiniškai pateikė 388 735 prašymus dėl STGD ir 14 815 prašymų dėl STD.  STS administravimas  STS administruoja 115 diplomatų, valstybės tarnautojų, IT specialistų, specialiųjų kurjerių ir kitų Lietuvos diplomatinių atstovybių ir URM darbuotojų komanda.  Infrastruktūra ir techninė įranga  Supaprastinto tranzito dokumentų informacinę sistemą (STDIS) sudaro „žvaigždės“ principu institucijas jungianti infrastruktūra. Ji jungia URM, Lietuvos ambasadą Maskvoje ir Lietuvos generalinius konsulatus Sankt Peterburge bei Kaliningrade. Lietuvos Respublikos ambasados Maskvoje duomenų centras turi ryšio liniją su CSC sistema (RF susisiekimo ministerijos informacine sistema „Ekspress“).  2018 m. atlikus Šengeno *acquis* taikymo vertinimą, rekomenduota atnaujinti STDIS ir susijusių sistemų programinę bei techninę įrangą URM ir diplomatinėse atstovybėse, be kita ko, atsižvelgiant į 2018 m. Šengeno vertinimo rekomendacijas. STDIS buvo atnaujinta 2019 m.  Darbuotojai aprūpinti mobiliaisiais telefonais ir nešiojamaisiais kompiuteriais, skirtais saugiai bendrauti, tikrinti ir apdoroti informaciją apie keleivius.  Lietuvos ambasadoje Maskvoje yra 10 butų, skirtų STS vykdantiems darbuotojams, Generaliniame konsulate Sankt Peterburge – laisvalaikio patalpos darbuotojams, išduodantiems STGD tranzitiniuose traukiniuose, o atstovybėse Kaliningrade ir Maskvoje – administracinės patalpos.  Taip pat yra automobilių, skirtų specialiųjų kurjerių pervežimui į geležinkelio stotį ir iš jos – į diplomatines atstovybes ar viešbutį. Atsižvelgiant į nacionalines nusidėvėjimo taisykles, kai kurias iš šių transporto priemonių reikės pakeisti.  Planuojama skirti STS paramą, siekiant:   * įgyvendinti bandomąjį skaitmeninės vizos projektą pagal STS (naujoji STDIS turėtų būti visiškai suderinama su e-STGD ir e-STD); * atnaujinti STDIS ir susijusių sistemų programinę bei techninę įrangą URM ir diplomatinėse atstovybėse; * atnaujinti stacionarius ir nešiojamuosius kompiuterius, spausdintuvus, skenerius, dokumentų naikiklius ir kitą biuro įrangą; * keisti mobiliojo ryšio įrangą (prireikus įsigyti diplomatinėms atstovybėms priklausančių telefono stočių aptarnavimo paslaugas, naujas telefono stotis, stacionarius ir mobiliuosius telefonus STS darbuotojams); * atnaujinti Lietuvos ambasados Maskvoje butus ir laisvalaikio patalpas, Lietuvos ambasados Maskvoje administracines patalpas, generalinį konsulatą Kaliningrade ir generalinį konsulatą Sankt Peterburge; * atnaujinti darbo vietas URM patalpose; * sukurti darbo vietas ir skirti administracines patalpas Lietuvos Respublikos konsulate Sovetske; * atnaujinti apsaugos ir kondicionavimo sistemas tarnybinėse stotyse ir komutacinėse patalpose URM ir diplomatinėse atstovybėse; * pakeisti nusidėvėjusias transporto priemones.   **Užtikrinti ir stiprinti su STD ir STDG keliaujančių asmenų kontrolę**  STS keleivių kontrolė  Rusijos piliečius, vykstančius tranzitu per Lietuvą su STD, pasieniečiai tikrina Tverečiaus, Lavoriškių, Šumsko, Medininkų, Šalčininkų, Raigardo, Kybartų, Ramoniškių, Panemunės ir Nidos kelio pasienio kontrolės punktuose (PKP), o Kenos, Kybartų ir Vilniaus geležinkelio pasienio kontrolės punktuose asmenys tikrinami pagal STD/STGD.  2019 m. VSAT Lietuvos pasienio kontrolės punktuose patikrino 699 218 keleivių, turinčių STGD, ir 245 423 keleivius, turinčius STD. Per pastaruosius penkerius metus patikrintų keleivių skaičius beveik nesikeitė.  Keleiviams su STGD neleidžiama išlipti iš traukinio. Vidutinė Lietuvos teritorijos kirtimo traukiniu trukmė – 4 valandos ir 37 minutės. STGD galioja 6 valandas.  Būtina gerinti belaidžio ryšio kokybę, kuri padėtų padidinti keleivių, keliaujančių su STGD, patikrinimų skaičių. 2021-2027 m. laikotarpiu planuojama atnaujinti belaidį ryšį Kenos ir Kybartų geležinkelio PKP.  Tikslinga modernizuoti STD/STGD posistemes, skirtas keleiviams, vykstantiems su Kaliningrado tranzito dokumentais, patikrinti. Atnaujinta įranga naudosis VSAT struktūriniuose padaliniuose dirbantys darbuotojai ir STS funkcijas atliekantys darbuotojai.  STS tvarkos kontrolė ir prevencija  Siekiant užtikrinti tinkamą asmenų, vykstančių su STD/STGD, kontrolę ir užkirsti kelią neteisėtam ES išorės sienos kirtimui ties Kenos ir Kybartų PKP, būtina atnaujinti vaizdo stebėjimo sistemas.  Norint kontroliuoti tranzitinių traukinių eismą tarp Kaliningrado srities ir likusios Rusijos dalies per Lietuvą, būtina pakeisti tranzitiniame traukinyje sumontuotą įrangą. Naudojant GPS įrenginį, tranzitinio traukinio judėjimą galima stebėti realiuoju laiku iš nutolusios darbo vietos.  Siekiant užtikrinti tranzitinių traukinių, vykstančių per Lietuvą, kontrolę, būtina pakeisti tranzitinio traukinio stebėjimo įrangą, įsigyti atitinkamas programinės įrangos licencijas ir tranzitinio traukinio stebėjimo programinę įrangą.  **Reagavimo pajėgumų stiprinimas siekiant užtikrinti sklandų Rusijos piliečių tranzitą**  Įgyvendindama STS, **VSAT** užtikrina 227 km ilgio geležinkelio ruožo stebėseną ir PKP bei jų prieigų prie išorės sienų apsaugą.  Transporto priemonės  Sienos apsaugos pareigūnai turi būti aprūpinti transporto priemonėmis, kad galėtų užkirsti kelią pažeidimams ir į juos reaguoti, stebėti tranzito ruožą, kontroliuoti 13 pasienio kontrolės punktų prieigas ir vykdyti greitąją 10 kelių ir 3 geležinkelio pasienio kontrolės punktų kontrolę.  Sienų stebėjimo priemonės  Siekiant užtikrinti greitą reagavimą į galimus pažeidimus arba pažeidimų prevenciją, aptikti neteisėtai sieną kertančius asmenis, stebėti jų judėjimą, sienos apsaugos pareigūnai turi būti aprūpinti dieninio ir naktinio matymo prietaisais ir šiluminio matymo žiūronais.  Ryšio priemonės  VSAT pareigūnai turi būti aprūpinti technologiškai pažangiomis ryšio priemonėmis. Laikantis proporcingumo principo, planuojama įsigyti radijo ryšio terminalų.  Tarnybiniai šunys  Siekiant sustiprinti VSAT padalinius, dirbančius su šunimis, planuojama įsigyti tarnybinių šunų ir jų priežiūros įrangos. Šunys bus naudojami asmenų, ginklų, sprogmenų ir narkotikų paieškai.  **VST** pajėgos dislokuotos Vilniuje (55 pareigūnai) ir Kaune (90 pareigūnų). VST užtikrina greitą reagavimą į incidentus ir padeda VSAT ir PD. VST likviduoja tokius įvykius, kaip traukinių bėgių blokavimas, šalina kliūtis, užkerta kelią nelegaliai imigracijai, ieško pabėgėlių ir reaguoja į kitus įvykius, pažeidžiančius tranzito per Lietuvą tvarką. Tranzito procedūrą pažeidę asmenys sulaikomi ir perduodami kitoms teisėsaugos institucijoms.  Per pastaruosius penkerius metus VST užfiksavo 265 greitojo reagavimo atvejus, iš kurių 159 buvo susiję su STS.  Kad galėtų vykdyti pavestas užduotis, VST reikia atnaujinti dalį transporto priemonių parko ir jų saugojimo patalpas; aprūpinti pareigūnus asmeninėmis apsaugos priemonėmis ir radijo ryšio terminalais. Techninė įranga bus atnaujinama proporcingai.  **STS įgyvendinančių darbuotojų mokymas**  Kadangi nuolat keičiasi policijos, sienos apsaugos ir konsulinių įstaigų pareigūnai, planuojama tęsti įvadinius mokymus apie STS veikimą, Šengeno *acquis*, taip pat mokyti, kaip elgtis ekstremalių situacijų atvejais, reguliariai organizuoti kalbų kursus, mokyti apie ryšių ir IT sistemų sąveiką, tarnybinių šunų mokymą ir kitus specializuotus mokymus.  Kadangi sraigtasparniai reguliariai naudojami lydint ir prižiūrint STS traukinių tranzitą ir tik licencijuoti specialistai turi teisę atlikti sraigtasparnių, jų variklių mechaninių dalių ir aviacinės elektronikos techninę priežiūrą, planuojama STS lėšomis proporcingai padengti dalį VSAT aviacijos specialistų mokymo išlaidų.  Mokymai, įskaitant mokymo įrangos įsigijimą, turėtų būti rengiami URM, VSAT ir PD darbuotojams.  **Papildomos veiklos sąnaudos**  **URM papildomos veiklos sąnaudos**  URM numato patirti toliau nurodytas veiklos išlaidas, kurios tiesiogiai susijusios su STS ir yra būtinos sklandžiam ir nepertraukiamam konsulinių paslaugų teikimui:   * konsulinių darbuotojų, valstybės tarnautojų, IT specialistų ir kitų darbuotojų, įgyvendinančių STS, darbo apmokėjimo išlaidos; * ryšio išlaidos; * patalpų nuoma ir išlaikymas, biuro įranga, speciali apranga, STD klausimynų ir STGD asmens duomenų lapų spausdinimas, dokumentų, susijusių su STGD išdavimu tranzitiniuose traukiniuose, tvarkymas, saugojimas ir naikinimas bei kitos bendrosios išlaidos, būtinos STS įgyvendinti; * 3 transporto priemonių eksploatavimo išlaidos; * kelionių traukiniu, kelių transportu (autobusais) ir taksi išlaidos; * apgyvendinimo Kaliningrade, Minske, Maskvoje ir Sankt Peterburge išlaidos (viešbučiai); * STS naudojamų informacinių ir apskaitos sistemų kūrimo ir priežiūros išlaidos; * su sistemose naudojamos programinės įrangos nuoma ir licencijų įsigijimu susijusios išlaidos.   **VSAT papildomos veiklos sąnaudos**  Įgyvendindama STS, VSAT patiria šias papildomas veiklos sąnaudas: personalo, administravimo ir įrangos, sistemų bei transporto priemonių eksploatavimo sąnaudas. VSAT:   * naudoja vaizdo stebėjimo sistemą su signalizacijos sistema, nešiojamuosius mobiliuosius objektų stebėjimo įrenginius, skirtus stebėti valstybės sieną kertančius tranzitinius traukinius, kompiuterinę programinę įrangą, orlaivius, kurie naudojami lydėti tranzitinius traukinius nuo valstybės sienos iki PKP palei geležinkelį, kai stebėjimo sistema neveikia arba iš dalies neveikia, arba kai STS tvarka gaunama operatyvinė informacija apie grėsmes tranzitiniame traukinyje; * vykdo valstybės sieną kertančių tranzitinių traukinių ir jais vykstančių Rusijos piliečių pasienio kontrolę; * prireikus naudoja tarnybinius šunis; * atlieka valstybės sieną kertančių kelių transporto priemonių ir jomis vykstančių Rusijos Federacijos piliečių, turinčių STD, pasienio kontrolę 9 kelių PKP; * patruliuoja pasitelkdama VSAT kinologus su tarnybiniais šunimis prie pasienio užkardų ir pasienio kontrolės punktų, kurie įrengti valstybės sienos su Baltarusijos Respublika ir Rusijos Federacijos pasienio ruožuose; * vykdo nesistemingą patruliavimą prie Lietuvos vidaus sienų su Lenkija ir Latvija, siekdama užtikrinti, kad Rusijos piliečiai, atvykstantys į Lietuvą STD pagrindu, nepažeistų nustatytos STS kelionių tvarkos ir neteisėtai nepatektų į Latvijos ar Lenkijos teritorijas; * užkerta kelią STS incidentams ir juos likviduoja; * vykdo kriminalinę su STS susijusią žvalgybą; * veža STS pažeidusius asmenis į biurą ar kitas patalpas procesiniams veiksmams atlikti.   VSAT yra parengusi ir patvirtinusi 2014-2020 m. STS projektų papildomų veiklos išlaidų apskaičiavimo, deklaravimo ir kompensavimo metodiką. VSAT veiklos sąnaudų dalis, kuri turi būti finansuojama pagal STS, nustatoma atsižvelgiant į Rusijos piliečių, kertančių sieną naudojant STD arba STGD, procentinę dalį, palyginti su bendru valstybės sieną kertančių užsieniečių skaičiumi konkrečiais metais. Papildomos STS projektų veiklos sąnaudos 2021–2027 m. taip pat bus apskaičiuotos pagal šią metodiką.  **PD papildomos veiklos sąnaudos**  Dalyvaudama įgyvendinant STS, Lietuvos policija (PD) vykdo tranzito pažeidimų prevenciją, reaguoja į pranešimus apie galimus tranzito pažeidimus ir užkerta jiems kelią, operatyviai ir efektyviai sprendžia galimus tranzito incidentus, identifikuoja asmenis, sulaikytus už tranzito pažeidimus, stiprina policijos veiklą prie ES išorės sienų.  PD ir AB „Lietuvos Geležinkeliai“ pasirašė sutartį dėl vaizdo stebėjimo sistemos naudojimo tranzitinio geležinkelio ruože Kena-Vilnius-Kaunas-Kybartai. PD įsipareigoja kompensuoti bendrovei vaizdo stebėjimo sistemos ar jos dalies priežiūros ir plėtros ar modernizavimo išlaidas pagal išlaidų apskaičiavimo metodikos sąlygas.  Policijos veiklos išlaidos, kurios turėtų būti kompensuojamos iš STS lėšų, yra šios:   * policijos pareigūnų, užtikrinančių STS, išlaikymas (atlyginimai, socialinio draudimo įmokos); * transporto priemonių eksploatavimo išlaidos; * transporto priemonių nuoma; * tranzitinio geležinkelio ruožo Kena-Vilnius-Kybartai vaizdo stebėjimo sistemos priežiūra, plėtra ar modernizavimas.   Policijos išlaidos, priskirtinos STS veiklai, apskaičiuotos pagal VSF projektų veiklos išlaidų supaprastinto varianto apskaičiavimo ir deklaravimo metodiką (PD metodika).  Numatoma, kad 2021–2027 m. patirtos papildomos STS veiklos sąnaudos bus apskaičiuojamos pagal tuos pačius PD metodikos principus.    **IRD papildomos veiklos sąnaudos**  Visoje šalyje veikiantis skaitmeninis mobiliojo radijo ryšio tinklas (SMRRT) atitinka kritinio ryšių tinklo reikalavimus, kurį šiuo metu sudaro apie 240 bazinių stočių, duomenų perdavimo linijomis sujungtų su SMRRT centrine infrastruktūra. 2019 m. SMRRT buvo atnaujintas, kad atitiktų saugumo reikalavimus, užtikrintų reikiamą prieinamumą ir tarpusavio ryšį su kitais tinklais ir sistemomis. Jis užtikrina patikimą radijo ryšį prie ES išorės sienų (apie 99 % aprėptis naudojant nešiojamuosius radijo galinius įrenginius) ir patenkinamą (apie 90 % aprėptis naudojant automobilinius radijo galinius įrenginius dalyje teritorijos) radijo ryšį visoje likusioje šalies teritorijoje. Pagrindiniai SJRRT paslaugų gavėjai yra policija ir VSAT, taip pat kiti gavėjai.  Kasmet pagal nustatytą metodiką apskaičiuojama, kiek SMRRT paslaugų teikiama vykdant STS funkcijas.  Planuojama, kad 2021-2027 m. bus kompensuojama 11,54 proc. išlaidų SMRRT paslaugoms pirkti ir 6 darbuotojų, dalyvaujančių teikiant SMRRT paslaugas, darbo užmokesčiui.  **VST papildomos veiklos sąnaudos**  Planuojama kompensuoti už STS lėšas įsigytų ir su STS incidentais susijusiuose įvykiuose dalyvavusių transporto priemonių eksploatavimo ir techninės priežiūros išlaidas.  **ADIC papildomos veiklos sąnaudos**  Iki bus įgyvendintas STS skaitmeninės vizos projektas, siekiant užtikrinti sklandų perėjimą nuo popierinių STGD/STD lipdukų prie skaitmeninių STGD/STD išdavimo, planuojama įsigyti STGD lipdukų (vidutiniškai panaudojama 230 000 STGD per metus), STD lipdukų (vidutiniškai panaudojama 16 000 STD per metus) ir blankų vizoms klijuoti (vidutiniškai panaudojama 220 000 blankų per metus). |